14. napirend Ügyiratszám: BSZ/2104-9/2023.

# E L Ő T E R J E S Z T É S

a Képviselő-testület **2023. február 6-i nyilvános** ülésére

**Tárgy:** **Igazgatási szünet elrendelése a Zánkai Közös Önkormányzati Hivatalban**

**Előterjesztő:** dr. Varga Viktória jegyző

**Előkészítette:** dr. Varga Viktória jegyző

**Tisztelt Képviselő-testület!**

A közigazgatási szervek hatékony és zavartalan működése megvalósításának egyik elengedhetetlen feltétele a közszférában foglalkoztatott munkatársakat megillető szabadság előrelátható ütemezése, valamint az egyre gyarapodó ki nem adott szabadságok felhalmozódásának elkerülése. Az igazgatási szünet rendszerének bevezetésével tervezhetőbbé vált a köztisztviselők éves szabadságának kiadása.

Az igazgatási szünet célja nemcsak a törvény szerint járó szabadnapok jogszerű kiadása, hanem a dolgozók rekreációjának elősegítése is.

A közszolgálati tisztviselőkről szóló 2011. évi CXCIX. törvény 232. § (3) bekezdése alapján a képviselő-testület – a Kormány ajánlásának figyelembevételével – a rendes szabadság kiadására igazgatási szünetet rendelhet el. Az ilyen módon kiadott rendes szabadság nem haladhatja meg a köztisztviselő adott évre megállapított alapszabadságának a háromötödét (15 napot).

A közszolgálati tisztviselők munka- és pihenőidejéről, az igazgatási szünetről, a közszolgálati tisztviselőt és a munkáltatót terhelő egyes kötelezettségekről, valamint a távmunkavégzésről szóló 30/2012. (III. 7.) Korm. rendelet határoz meg rendelkezéseket az igazgatási szünetre, melyek figyelembevétele ajánlott a helyi önkormányzat képviselő-testülete számára igazgatási szünet elrendelése esetén.

Mindezek alapján az igazgatási szünet elrendeléséről és időtartamának meghatározásáról szóló döntés a képviselő-testület szabad belátásán alapul.

A jogalkotásról szóló 2010. évi CXXX. törvény 23. § (1) bekezdése szerint:

*„…… a helyi önkormányzat képviselő-testülete …..normatív határozatban szabályozza az általa irányított szervek, valamint saját tevékenységét, működését és szervezetét, továbbá saját cselekvési programját.”*

Az eddigi időszak tapasztalatait alapul véve javaslom, hogy a T. Képviselő-testület a Zánkai Közös Önkormányzati Hivatalban 2023. december 27. napjától 2023. december 29. napjáig (3 munkanap) téli igazgatási szünetet, mely időszak alatt a Hivatal zárva tartana, a köztisztviselőknek pedig kötelező szabadságot kellene igénybe venniük.

Az igazgatási szünet ideje alatt ügyfélfogadás nincs, kizárólag anyakönyvi ügyintézési ügyelet tartására kerül sor. A képviselő-testület döntéséről az ügyfeleket a helyben szokásos módon időben tájékoztatjuk, így fel tudnak készülni a munkarendváltozásra.

Kérem a Tisztelt képviselő-testületet az előterjesztés megvitatására és a határozati javaslat elfogadására.

**HATÁROZAI JAVASLAT**

Balatonszepezd Község Önkormányzatának Képviselő-testülete a közszolgálati tisztviselőkről szóló 2011. évi CXCIX. törvény 232. § (3) bekezdésében kapott felhatalmazás alapján a Zánkai Közös Önkormányzati Hivatalban

2023. december 27. napjától 2023. december 29. napjáig **téli** igazgatási szünetet rendel el.

Az igazgatási szünet alatt a Zánkai Közös Önkormányzati Hivatal zárva tart.

A jegyző köteles az igazgatási szünet elrendeléséről a lakosságot előzetesen tájékoztatni.

Határidő: folyamatos

Felelős: jegyző

Szentantalfa, 2023. január 20.

 **dr. Varga Viktória**

 jegyző